A BIZOTTSÁG 1259/2004/EK RENDELETE
(2004. július 8.)
egyes, takarmányokra vonatkozóan már engedélyezett adalékanyagok állandó engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1756/2002/EK rendelettel (1) módosított, a takarmány-adalékanyagokról szóló, 1970. november 23-i 70/524/EGK tanácsi irányelvre (2) és különösen annak 3. cikkére és 9d. cikkének (1) bekezdésére,
mivel:
(1)
A 70/524/EGK irányelv előírja, hogy közösségi engedély nélkül nem lehet forgalomba hozni adalékanyagokat.
(2)
A 70/524/EGK irányelv C. melléklete II. részében említett, mikroorganizmusokat és enzimeket tartalmazó adalékanyagok esetében a már engedélyezett adalékanyagokra időbeli korlátozás nélkül engedély adható, ha a 3a. cikkében meghatározott feltételek teljesülnek.
(3)
Az Enterococcus faecium (DSM 10663/NCIMB 10415) mikroorganizmus-készítmény használatát első alkalommal, ideiglenesen az 1636/1999/EK bizottsági rendelet (3) engedélyezte hízócsirkék esetében.
(4)
Új adatokat terjesztettek be az ezen mikroorganizmusra vonatkozó időbeli korlátozás nélküli engedélykérelem alátámasztása céljából.
(5)
Az e mikroorganizmusra vonatkozóan benyújtott engedélyezési kérelem vizsgálata azt mutatja, hogy a 70/524/EGK irányelvben előírt, időbeli korlátozás nélküli engedélyezéshez szükséges feltételek teljesültek.
(6)
Ennek következtében az I. mellékletben meghatározott mikroorganizmus használatát a hízócsirkék esetében időbeli korlátozás nélkül engedélyezni kell.
(7)
A Trichoderma longibrachiatum (ATCC 74 252) által termelt endo-1,4-béta-glükanáz, endo-1,3(4)-béta-glükanáz és endo-1,4-béta-xilanáz enzim használatát első alkalommal, ideiglenesen az 1436/1998/EK bizottsági rendelet (4) engedélyezte folyékony formájú készítményre és a 937/2001/EK bizottsági rendelet (5) szemcsézett formájú készítményre hízócsirkék esetében.
(8)
Az Aspergillus aculeatus (CBS 589.94) által termelt endo-1,3(4)-béta-glükanáz enzim használatát első alkalommal, ideiglenesen a 654/2000/EK bizottsági rendelet (6) engedélyezte hízócsirkék esetében.
(9)
A Penicillium funiculosum (IMI SD 101) által termelt endo-1,3(4)-béta-glükanáz és endo-1,4-béta-xilanáz enzim használatát első alkalommal, ideiglenesen a 866/1999/EK bizottsági rendelet (7) engedélyezte hízócsirkék esetében.
(10)
Az Aspergillus niger (CBS 520.94) által termelt endo-1,4-béta-xilanáz enzim használatát első alkalommal, ideiglenesen az 1436/1998/EK bizottsági rendelet (8) engedélyezte hízócsirkék esetében.
(11)
A Bacillus subtilis (LMG-S 15136) által termelt endo-1,4-béta-xilanáz enzim használatát első alkalommal, ideiglenesen az 1353/2000/EK bizottsági rendelet (9) engedélyezte szilárd formájú készítményre és a 2188/2002/EK bizottsági rendelet (10) folyékony formájú készítményre hízócsirkék esetében.
(12)
Új adatokat nyújtottak be az ezen enzimkészítményekre vonatkozó, időbeli korlátozás nélküli engedélykérelem alátámasztására.
(13)
Az egyes enzimkészítményekre vonatkozóan benyújtott engedélyezési kérelmek vizsgálata azt mutatja, hogy a 70/524/EGK irányelvben előírt, időbeli korlátozás nélküli engedélyezéshez szükséges feltételek teljesültek.
(14)
Ennek megfelelően az enzimkészítmények használatát hízócsirkék esetében a II., a III., a IV., az V. és a VI. mellékletben megjelölt feltételekkel időkorlátozás nélkül engedélyezni kell.
(15)
A kérelmek vizsgálata azt mutatja, hogy bizonyos eljárások bevezetése szükséges a dolgozók védelmére az ezen rendelet mellékleteiben rögzített adalékanyagoknak való kitettséggel szemben. Ezt a védelmet az 1882/2003/EK európai parlamenti és tanácsi rendelettel (11) módosított, a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (12) alkalmazásával kell biztosítani.
(16)
Az e rendeletben előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az I. mellékletben rögzített, a „Mikroorganizmusok” csoportjába tartozó készítmény állatitakarmány-adalékanyagként való használata engedélyezésre került, az adott mellékletben meghatározott feltételekkel.
2. cikk
A II., III., IV., V. és VI. mellékletben meghatározott, az „Enzimek” csoportjába tartozó készítmények állatitakarmány-adalékanyagként való használata az adott mellékletekben meghatározott feltételek mellett engedélyezésre kerül.
3. cikk
Ez a rendelet az Európai Unio Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 8-án.